บอร์ด BRC ไฟเขียวขายหุ้นบ.ย่อย-ที่ดินพร้อมโรงงาน เพื่อเสริมสภาพคล่อง
บอร์ด BRC ไฟเขียวขายหุ้น บริษัทย่อย “ซาเดซ่า (ประเทศไทย)” สัดส่วน 14.43% มูลค่า 72 ลบ. อีกทั้งขายที่ดินพร้อมโรงงาน จ.อยุธยา มูลค่า 22.57 ลบ. เพื่อเสริมสภาพคล่องธุรกิจ

4 ส.ค. 2559

บริษัท บางกอกรับเบอร์ จำกัด (มหาชน) หรือ BRC ระบุว่า ที่ประชุมคณะกรรมการบริษัทมีมติอนุมัติให้ขายหุ้นสามัญ บริษัท ซาเดซ่า (ประเทศไทย) หรือ STH ซึ่งดำเนินธุรกิจตกแต่งหนังสัตว์ให้แก่ SADESA URUGUAY INTERNATIONAL S.A. ประเทศอุรุกวัย จำนวน 655,446 หุ้น ในราคาหุ้นละ 110.50 บาท (ราคาพาร์ที่ 100 บาท) คิดเป็นสัดส่วน 14.43% หรือคิดเป็นมูลค่า 72,420,783 บาท เพื่อนำเงินมาเป็นทุนหมุนเวียนในการดำเนินธุรกิจของบริษัท
นอกจากนี้ ที่ประชุมคณะกรรมการได้มีมติให้ขายที่ดินพร้อมสิ่งปลูกสร้าง ในจังหวัดพระนครศรีอยุธยา จำนวน 1 แปลง ขนาด 6-02-67 ไร่ พร้อมอาคารโรงงาน สูง 3 ชั้น 1 หลัง โดยมีมูลค่าที่ดินพร้อมสิ่งปลูกสร้าง 22,573,217 บาท จากราคาประเมินที่ 30,992,850 บาท